**Alkaptonúria** (skrátene aj **AU**  alebo **AKU**, prenesene aj „choroba čiernych kostí") je dedičné ochorenie, spôsobené rôznymi defektami na géne GHO (gén kódujúci enzým homogéntizát-1,2-dioxidáza) a z toho vyplývajúcimi poruchami metabolizmu tyrozínu. Prejavuje sa ukladaním kyseliny homogentizovej a jej oxidačného polyméru (tzv. alkapton – odtiaľ názov ochorenia) do spojivových tkanív tela, čo spôsobuje ich čierne sfarbenie – ochronóza. Vo svetovej populácii sa vyskytuje s prevalenciou 1:100 000 – 1:1 000 000, no na Slovensku a v Dominikánskej republike má najvyššiu prevalenciu na svete, odhadovanú až na 1:19 000.

Príčina ochorenia
-----------------

Kyselina homogentizová
Tmavý moč alkaptonurika v porovnaní so zdravým močom
Dedičnosť alkaptonúrie
Ochorenie je dedičné a dedí sa autozómovo recesívnym typom dedičnosti. Príčinou je niektorá z mutácií na géne GHO, ktorý sa nachádza na proximálnom úseku dlhého ramena chromozómu 3 (3q13) a kóduje enzým homogéntizát-1,2-dioxidáza. Tento gén má dĺžku 55 kb a skladá sa zo 14 exónov a 13 intrónov. Mutácie spôsobujúce alkaptonúriu môžu byť rôzne, u slovenských rodín sa pozorovalo 10 rôznych typov mutácií, z toho najviac substitúcií a delécií.

V dôsledku chýbania enzýmu homogéntizát-1,2-dioxidáza sa v spojivových tkanivách hromadí kyselina homogentizová a jej oxidačný polymér (alkapton). Tie vznikajú ako medziprodukt rozkladu tyrozínu a fenylalanínu v tele.

Symptómy
--------

Do dosiahnutia 20. až 30. roku života sa ochorenie prejavuje len málo symptómami, z nich najvýraznejším je tmavý moč a tmavé sfarbenie ušnej chrupavky a ušníc (tieto dva znaky slúžia aj na skorú diagnostiku). Od 40. roku života sa symptómy postupne zhoršujú, najčastejšie prejavy sú obličkové kamene, problémy s pohybovým ústrojenstvom (hlavne zaťažené kĺby a progresívne sa zhoršujúca kyfóza alebo skolióza), ktoré postupne môžu prejsť až ku celkovej invalidite (ochronotická artropatia). Sú známe aj problémy so srdcom, oslabenie šliach, osteopénia, prostatové kamene Ochorenie nespôsobuje mentálnu retardáciu a neovplyvňuje ani dĺžku života.

Výskyt
------

Na svete sa toto ochorenie vyskytuje s neznámou prevalenciou, no odhaduje sa medzi 1:100 000 a 1:1 000 000. Regióny s vyšším výskytom ochorenia sú napríklad Wales (1:44 800), Dominikánska republika a Slovensko (1:19 000). Na Slovensku nesie prvenstvo región Kysuce, nakoľko v hornatých oblastiach sa komunity často izolovali a dochádzalo k príbuzenským manželstvám, pri ktorých sa frekvencia defektných alel v populácii zvyšuje.

Liečba
------

V súčasnosti sa alkaptonurikom poskytuje najmä paliatívna starostlivosť (zmiernenie bolestí), no zvažuje sa použitie niektorých liečiv (nitinizón).

Referencie
----------

1. 1 2 3 4 5 6 7 8  SRŠEŇ, Štefan. *Základy klinickej genetiky a jej molekulárna podstata*. štvrté. vyd. Martin : OSVETA, 2005. ISBN 80-8063-185-9. Kapitola IV - 1.3.1.1, s. 150.
2. 1 2 3  ZAŤKOVÁ, Andrea. An update on molecular genetics of Alkaptonuria (AKU). *Journal of inherited metabolical disease*, 2011, roč. 34, čís. 6, s. 1127-1136. Dostupné online [cit. 2021-02-17]. ISSN 1573-2665.
3. 1 2  O alkaptonúrii na portáli lekar.sk Dostupné online
4. 1 2 3  IMRICH, Richard. *Skúša sa liek na chorobu čiernych kostí* [online]. NCP VaT, 1/2015, [cit. 2020-02-17]. Dostupné online.
5. ↑  SRŠEŇ, Štefan. Dark pigmentation of ear cerumen in alkaptonuria. *The Lancet*, 1978, roč. 312, čís. 8089, s. 577. Dostupné online [cit. 2021-02-17]. ISSN 0140-6736. [nefunkčný odkaz]
6. ↑  RANGANATH, Lakshminarayan; GALLAGHER, James. Recent advances in management of alkaptonuria (invited review; best practice article). *Journal of Clinical Pathology*, 2013, roč. 66, čís. 5, s. 367-373. Dostupné online [cit. 2021-02-17]. ISSN 1472-4146. [nefunkčný odkaz]
7. ↑  HARPER, PS. ...and in Wales. *The Lancet*, 1978, roč. 312, čís. 8089, s. 576-577. Dostupné online [cit. 2021-02-17]. ISSN 0140-6736. [nefunkčný odkaz]

Literatúra
----------

* ROVENSKÝ, Jozef, a kol. *Alkaptonúria a ochronóza*. 2. preprac. a dopl. vyd. Bratislava : Slovak Academic Press, 2011. 117 s. ISBN 978-80-8095-064-4.

Pozri aj
--------

* Fenylketonúria

Iné projekty
------------

Commons
* Spolupracuj na Commons Commons ponúka multimediálne súbory na tému **Alkaptonúria**

Externé odkazy
--------------

* Klub Čiernych Kostí na stránkach Ligy proti reumatizmu na Slovensku
* Klub Čiernych Kostí na Facebooku